Is-sit elettroniku lifestyle9.com poġġa lil Malta fis-sitt post fil-lista tal-għaxar pajjiżi l-aktar siġuri fid-dinja. Rata baxxa ta’ kriminalità, bla diżastri naturali, ftit li xejn korruzzjoni, immunità għall-kriżi ekonomika u fejn jissolvew il-kawżi malajr huma fost l-ingredjenti ewlenin li jagħmlu pajjiż sigur fejn wieħed jgħix. Iżda l-kriminalità kien l-ogħla fattur li ħarsu lejn huma u jikklassifikaw il-pajjiżi skont kemm huma siguri biex wieħed jgħix fihom. Is-sit għamel referenza wkoll għar-rapporti dwar is-sigurtà tal-FBI huwa u jagħmel din il-lista. Fl-ewwel post iklassifika l-Ġappun fejn ir-rata ta’ kriminalità hija ta’ 13.11 fil-mija. Warajh ikklassifikaw, it-Taiwan, Hong Kong, il-Korea t’Isfel, l-Istati Arab Magħquda u mbagħad Malta fejn ir-rata ta’ kriminalità hija ta’ 18.54 fil-mija. Wara Malta, ikklassifikaw il-Lussemburgu, il-Georgia, il-Bahrain u Singapore fejn hemm rata ta’ kriminalità ta’ 19.98 fil-mija.